Ayteke ig Kiyavwiye Jesus gikakkis gikannuhnivwi igkis tivik ta avitit paha iwetrit kewye Jetsêmani.
Ig awna gitkis:
— Batnay ay in.
Nahme tahan piriyepkewne.
Ig iwe Pedru gikak Tiyagumni gikak Joawh.
Igkisme wewkiswe atakesa,
ayge igme kavusa wakaymni.
Ig kayah avititak giyakni.
Ig ka daykiswekere arit ini patahwaki ku pariye me danuhmet git.
Ig awna gitkis:
— Nah wakaymni mpinevevye avit nuyakni.
Ini nuvewkan umehpen pahayewvi.
Nah tahan piriyepkawte.
Yisme misakwa aynewa.
Misakwanay avuriw adahan yis piriyepkaw payak nukakuh.
Ayteke ig wewkiswe atakesa aynesa.
Ig tuguhkiswe mabuw ta waygborit.
Ig piriyepkaw ta git Kiyavwiye Uhokri.
Ig hiyap ba hiya amaptanka ini mbeyne.
Ig awna:
— Pa,
Niguh,
madikte arikna ka mahikonema pidahan.
Ik adahan pis mpitha ini mbeyne danuh nutuh.
Ku pis mpithekere,
uya amnihun mpithin nudahan.
Heneme ku in pimawkanwa in danuh nutuh,
ka sam in danuh nutuh.
Nah ka kehkere nudahan nubetki.
Heneme nah kehkere pidahanwa pibetki.
Pisenwa giviryepkawni ig diyuhe ta gitkis gikannuhnivwi.
Ig utevgikis himekweke.
Ig hiyapni hene,
ig awna ta git Pedru:
— Simawh,
mmahki pis himeke?
Mmah yis ka hiya yisma misakwa avuriw nukakuh aynesnima?
Avuriwnabay piriyepkawnay marihwa yis ka isaksaw arit mbayka.
Yitip ka isaksawkere arit mbayka heneme yivit amadgaya inin ik adahan isaksaw arit mbayka mmanawa yis yuma yawaygisima nitivut.
Pisenwa gawnan inakni,
ig diyuhe aterewata akiw.
Ig piriyepkaw inwata piriyepkawka ta git Kiyavwiye Uhokri.
Pisenwa ig diyuhe akiw.
Ig ute gikannuhnivwi himekweke mmanawa igkis isevwe ka aynsima.
Igkisme hiyapni hene,
igkis marekevwe.
Igkis ka hiyak ku samah igkis diyuhkis giwn.
Ayteke ig diyuhe ig piriyepkaw ta git Kiyavwiye Uhokri akiw.
Ayteke pisenwa giviryepkawni ig diyuhe amamnavut ta gitkis neras mpemnenene gikebikis.
Ig awna ta gitkis:
— Mmahpaki yivewkan yis he himeknenenwa?
Mmahpaki yivewkan yis he mayeknenenwa?
Ikeyvi.
Kuwis danuh nuhawkanavrik.
Kuri Nah,
ku pariye wageswe awayg amadgaya inin,
nah me ikepkamet giwakuritkis hiyeg taraksavye.
Kannikawnay.
Uyay patiptakigkis.
Ivegnay atere.
Ig nukamaykiswitni nehmnik.
Ku samah ig awnempiye inakni iwit,
igme Judas Iskariyotismin danuh atere.
Ig pahavwi gaytakis giwatnivwi.
Ig danuh atere akak pahabunad hiyeg.
Igkisme danuh atere akak giwanakis akak gisugakis.
Igkis iwatit gidahankis neras muwveg kiyatyevwi gikakkis neras kannuhekevutnevwi amin amekene Moís gikumadukan gikakkis neras judeyenevwi giwewkistenkis.
Ig Judas Iskariyotismin,
ku pariye kamaykistinene Kiyavwiye Jesus,
ig ayipa ahegbet ginetni gikakkis adahan ku samah ig ekkeviye Kiyavwiye Jesus ta gitkis.
Ig awna gitkis:
— Ku yis hiyap nah ayhboka pahavwi,
ignewatbaki Jesus.
Kamaxwinigbay,
iwepnigbay.
Avuriwnigbay kabayntiwa.
Ayteke nikwe ig Judas Iskariyotismin tivik wade gimkat Kiyavwiye Jesus.
Ig danuh atere,
ig awna git:
— Aa,
Kiyavwiye.
Akak ini ig ayhbokig.
Neras pahabunene hiyeg igkis hiyapni hene,
igkis sigise gimin,
igkis kamaxwig,
igkis sumuhpig.
Aynewa pahavwi gaytakis neras ku pariye aygnenevwi gikak Kiyavwiye Jesus ig kehe giwana.
Ig huwivwihe pahavwi ibukti gidahan ner muwvegviyene gikivarakis.
Ig ihuke gitaybi.
Ig Kiyavwiye Jesus hiyapni hene,
ig awna gitkis neras hiyeg.
Giwn:
— Mmahkay yis ayta akak madikte yiwana akak madikte yasuga?
Mmahkay yis ayta nukamaxwitni ayamaw ke wotbe nah amepyebe?
Takunipti nah ayge yikak yikannuhten ariku Uhokri Givin.
Heneme yis ka kiboka kamaxun ayge.
Ka sam.
Amawka ku ini danuh nutuh ku samah Uhokri gannasan kinetihwa numinuh.
Igkis gikannuhnivwi timapni hene,
igkis madikte tivikbet giw.
Igkis ikiswig pahapo.
Ayteke nikwe ig Kiyavwiye Jesus tivik gikakkis ignes hiyeg.
Pahavwi awayg takweye makekwevi gihavu Kiyavwiye Jesus.
Ig he kanuktewvi akak gidagmanvit.
Ku samah ig waywempiye gihavu atere,
ignes hiyeg wageswe givitit adahan gikamaxwitni.
Ig hiyapni hene,
ig he pitukminew ariw gidagmanvit.
Ig bisike makawihan.
Ayteke ariwnteke ini ignes hiyeg waxwe Kiyavwiye Jesus ta givinekut ner muwvegviyene gikivarakis.
Ayge madikte muwveg kiyatyevwi gikakkis neras kannuhekevutnevwi amin amekene Moís gikumadukan gikakkis neras judeyenevwi giwewkistenkis igkis kuwis pahadguvu ayge.
Ig Pedru hiyapni hene,
ig makeke gihavu butte heneme ig piyawakte giw aynesa.
Ig wadite ta arimkanit muwvegviyene gikivarakis givinbuk.
Ig pareke atere,
ig batahkiswe payak gikakkis neras avuriwnevwi Uhokri Givin.
Ig awahpusewne ayge ahumwa tiket.
Avimwata ini neras muwveg kiyatyevwi igkis pahadguvu gikakkis madikte judeyenevwi gikivarakis ku samah igkis kehnes givahdukawnikis.
Igkis aharitnes ba igkis uti Kiyavwiye Jesus gikehni mbaynema ku pariye ik adahan keh igkis umahkiswig.
Inneki keh igkis aharitnes ba igkis uti hiyeg ku pariye gikamyehpitnivwi.
Amawka igkis uti gikamyehpitnivwi ku pariye giwnkis tuguh hehpekuye.
Heneme igkis ka uti.
Hiyawa ka aynsima hiyeg kamiyevgi akak gikehbetankisnen heneme giwnkis ka tuguh hehpekuyema.
Ayteke gaytakis neras hiyeg kannikaw akiw adahan igkis kamihevgi atere akak gikehbetankisnen.
Igkis awna:
— Usuh timap ner awayg awna:
“Nah mehbetenek inin leglis Uhokri Givin ku pariye hiyeg amadgaya inin gikehnikis.
Ayteke adahan mpana hawkri nah kannikasa nawenyewa akiw ku pariye ka hiyegma amadgaya inin gikehnikisma.”
He inakni ginetnikis ka tuguh hehpekuyema.
Igme muwvegviyene gikivarakis ig timapni hene,
ig kannikaw ayge gibetkis madikte hiyeg.
Ig awna git Kiyavwiye Jesus:
— Mmahki pis ka kaytwa giwnkis?
Mmah henewatma ku samah igkis awna pimin?
Igme Kiyavwiye Jesus tinwo,
ig ka kaytwa giwn.
Igme muwvegviyene gikivarakis ig ayavgi:
— Mmah pisnewa Cristo.
Mmah pisnewa Uhokri gikanyan adahan ukumaduketni?
Mmah pisnewa Kiyavwiye Uhokri gikamkayh?
Igme kaytwa giwn:
— Nahnewa.
Kuri yis batebdedbi adahan yis hiyekne nukakuh.
Heneme aysawnemenek yis hiyavunek,
nah ku pariye wageswe awayg amadgaya inin,
yis hiyavun nah bat ayge gihumwa Uhokri detye ay amun ini iwetrit ku pariye kane nikiytanisima kihehaptak.
Yis hiyavunek nah muhuk abetimpi ukuhne inuriktak.
Avim ini nahme hiyekne yikak nikwe.
Ig muwvegviyene gikivarakis timapni hene,
ig sigke gisimsa adahan areketni gidagoni avatra ku samah ig Kiyavwiye Jesus awna gitkis inakni iwit.
Ig awna:
— Pariyeki umawkanwiy akiw?
Wixwiy ka muwaka hiyeg akki wotwiy ariknawnema Jesus gitaraksan akiw.
Kuwis ig makukse Kiyavwiye Uhokri ay wowtrikwiy.
Yis kuwis timapni akakwa yitaybi.
Uyay katiwnise ini gitaraksan git.
Mmani yit?
Igkisme kaytwa giwn:
— Pugamawka ig umehpika.
Ayge nikwe gaytakis neras hiyeg tuvestevgi.
Gaytakisme wanakotevgi igkis biwhbokevgi.
Igkis awna git:
— Ku pis Uhokri gawneve,
asa akki wot ku pariye pibiwhatepten.
Ayteke neras avuriwnevwi Uhokri Givin igkis iwevgi igkis biptevgi.
Avimwata ini ig Pedru bat ayge paytbuhku.
Ayteke pahavu tino ku pariye ibukti gidahan ner muwvegviyene gikivarakis eg danuh atere git.
Eg hiyap Pedru ayge ig awahpusewne aranwa tiket.
Eg sarayh guvegyi ta gimkat,
eg marotpi git.
Ayteke eg awna git:
— Pis hawata wew gikak Jesus Nazaréyene.
Igme wihwe giw.
Ig awna gut:
— Nah ka hiyakwa inakni iwit ku kamin pis awna.
Nah ka pukuhawa inakni piwn.
Ayteke ig pese ta anumekut pesket.
Nikwenewa pahavwi takarak awna.
Ayge eg tino bukitwiyo hiyavgi akiw.
Eg hiyapni hene,
eg awna ta gitkis hiyeg ku pariye ay kennesa guhumwa.
Guwn:
— Nernewa awayg pahavwi gaytakis Jesus gikannuhnivwi.
Heneme igme wihwe giw akiw.
Ayteke ariwnteke ini ayiptenesa akiw neras hiyeg ku pariye ayge kennesa gihumwa awna ta git.
Giwnkis:
— Henewa.
Pisnewa gaytakis Jesus gikannuhnivwi mmanawa pis hiyeg galileyene hawata ke igkisbe.
Ig timapni hene,
ig awna akak madikte gawaygi.
Giwn:
— Ku nah ka awna inyewatma iwit,
hiyawa Kiyavwiye Uhokri hiyapkis mbeyne nutuh.
Nah kawa hiyakgiwa ner awayg ku kamin yis awna.
Nikwenewa pahavwi takarak awna aveynevye akiw.
Igme Pedru timapni hene,
ig kiye inakni ku pariye Kiyavwiye Jesus giwn kuhwekwa ta git amin:
“Avit takarak awna pimavut gawnan pisme ayipa wihwe nuwhunek mpamavut.”
Ig kiye inakni giwn nikwe,
ig biyuk gikan.
Ig tihene ayge mpinevevye.